Микеланджело Буонароти
Грижовна с друг, към себе си жестока…

Превод от италиански: Драгомир Петров, 1970

chitanka.info

Грижовна с друг, към себе си жестока…[0]

Грижовна с друг, към себе си жестока,

за скръб се ражда бубата презряна:

обвивката от другиго желана

щом смъкне, сключва със смъртта оброка.

Да би желала участта висока

за живата снага да дам премяна

от тялото ми мъртво във замяна,

край камък бих я свлякъл като смока.

Да беше моя вълната, която

гръдта му е обвила като риза —

и денем щяхме да сме неделими;

или пантофите, върху чиято

основа с две колони той възлиза —

аз бих го носил тъй една-две зими.

[0] Според Гуасти този сонет бил намерен върху гърба на едно писмо от някой си Пиетро Антонио, което не носи дата. Вдъхновен като предишните от приятелството с Кавалиери, той се отличава от тях по дръзките и неповторими сравнения, които вече разкриват близост с образния свят на големия художник, „измъчван от никога нестихващо вътрешно безпокойство, вглъбен в своя блян по една непостижима красота и една непостижима наслада“. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.